কলকাতা বিমানবন্দরের কাছে চলন্ত বাসে আগুন, আতঙ্কে যাত্রীরা

কলকাতা: শুক্রবার সকালে ভিআইপি রোডে (VIP Road) ভয়াবহ আগুন (Fire Break Out) লাগে একটি চলন্ত সরকারি রুটের বাসে। ঘটনাটি ঘটে কলকাতা বিমানবন্দরের (Kolkata Airport) কাছে, যখন বাসটি এয়ারপোর্টের দিক থেকে উল্টোডাঙার দিকে যাচ্ছিল। চোখের পলকে বাসের ভিতর থেকে ধোঁয়া বেরোতে শুরু করে। আতঙ্কে যাত্রীরা তড়িঘড়ি বাস থেকে নেমে পড়েন। সৌভাগ্যবশত, এখনও পর্যন্ত কোনও হতাহতের খবর পাওয়া যায়নি।

আরও পড়ুন: যাদবপুর বিদ্যাপীঠে প্রার্থনা সঙ্গীত হিসেবে গাওয়া হল ‘বাংলার মাটি বাংলার জল’

খবর পেয়ে দ্রুত ঘটনাস্থলে পৌঁছায় দমকলের একটি ইঞ্জিন এবং এয়ারপোর্ট থানার পুলিশ ও ট্রাফিক পুলিশ। আগুন নিয়ন্ত্রণে আনতে চলছে প্রচেষ্টা। প্রাথমিক অনুমান, শর্ট সার্কিট থেকেই আগুনের সূত্রপাত। ঘটনার জেরে কিছু সময়ের জন্য ভিআইপি রোডের ওই অংশে যান চলাচলে বিঘ্ন ঘটে।

দমকলের প্রাথমিক তদন্তে জানা গিয়েছে, বাসের ইঞ্জিনের পিছনের দিক থেকেই আগুন ছড়াতে শুরু করে। মুহূর্তের মধ্যে আগুন ছড়িয়ে পড়ে বাসের ভেতর। চালক ও কন্ডাক্টর উপস্থিত বুদ্ধি খাটিয়ে দ্রুত গাড়িটি রাস্তার পাশে থামিয়ে দেন এবং যাত্রীদের নিরাপদে নামতে সাহায্য করেন। প্রত্যক্ষদর্শীদের দাবি, যদি কয়েক মিনিট দেরি হত, তবে বড় দুর্ঘটনা ঘটতে পারত।

এ ঘটনায় আতঙ্ক ছড়ালেও দমকল ও পুলিশের তৎপরতায় পরিস্থিতি দ্রুত নিয়ন্ত্রণে আসে। দমকলকর্মীরা আগুন পুরোপুরি নেভানোর পর বাসটি পরীক্ষা করে দেখছেন। ঠিক কীভাবে শর্ট সার্কিটের সূত্রপাত ঘটল, তা খতিয়ে দেখা হচ্ছে। পাশাপাশি, সরকারি পরিবহণ দফতরের তরফেও বাসটির রক্ষণাবেক্ষণ ও সেফটি অডিট সংক্রান্ত নথি পরীক্ষা করার নির্দেশ দেওয়া হয়েছে।